In die meeste gevalle wanneer verwys word na die verskansing en bemarking van graan, is die eerste konnotasie dié van die gebruik van Safex-termyn- en opsiekontrakte vir verskansingsdoeleindes.
Alhoewel plaaslike markpryse in die meeste gevalle grootliks deur internasionale pryse beïnvloed word, is daar in die plaaslike konteks ‘n duidelike seisoenale en sikliese prystendens. Plaaslike pryse, wat hoofsaaklik soos enige ander aspek in die ekonomie deur vraag en aanbod gedryf word, bied onder normale omstandighede goeie prysgeleenthede gedurende verskillende tydperke van die seisoen.
Figuur 1 is ‘n skematiese voorstelling van die kritieke tydperke deur die seisoen en dit is gewoonlik ook wanneer die mark dopgehou word vir bemarkingsdoeleindes.
Oliesade soos sojabone en sonneblom word gewoonlik vroeër as mielies gestroop, met Mei as die maand waarin die meeste gewoonlik gestroop word; afhangende van wanneer dit aangeplant is. Die strooptydperk van mielies is ook grootliks afhanklik van die aanplantingsdatum, maar die meeste van die mielies word normaalweg gedurende Junie en Julie gestroop.
Die ander kritieke tyd in die somergraanmarkte is tydens die be­stuiwingstydperk. Genoegsame vog is in hierdie tyd van die seisoen belangrik sodat bestuiwing plaas kan vind. Dit is ‘n kritieke tydperk wat ‘n bepalende faktor in die opbrengste wat verkry word, kan wees.
Maart/April is ook onder normale omstandighede die tydperk wan­neer die voorraadvlakke van somergrane laer is as gedurende die res van die jaar, aangesien dit die tydperk is wanneer die ou seisoenvoorraad min begin raak en die nuwe seisoenvoorraad net die mark begin binnekom.
Dit is belangrik dat produsente sal besef dat die mark deur die loop van die seisoen wel goeie geleenthede kan bied om die bemarking van die graan te versprei. Só kan verhoed word dat die meeste graan gedurende strooptyd verkoop word en daar nie van die geleentheid om later moontlik ‘n beter prys vir die graan te realiseer, gebruik gemaak word nie.